ประมวลข่าวทั่วไทยประจำวันที่  18  กรกฎาคม 2561
ประมวลข่าวทั่วไทยประจำวันที่  18  กรกฎาคม 2561  
  การเมือง/มั่นคง 
  รัฐบาลเดินหน้าก่อสร้างโครงการขนาดใหญ่และโครงการสำคัญ 9 โครงการ ในปี 2562 แก้ไขอุทกภัยและภัยแล้งอย่างเป็นระบบ   
 พลเอก ฉัตรชัย สาริกัลยะ รองนายกรัฐมนตรี ในฐานะประธานคณะอนุกรรมการขับเคลื่อนโครงการขนาดใหญ่และโครงการสำคัญ ภายใต้คณะกรรมการทรัพยากรน้ำแห่งชาติ หรือ กนช. กล่าวถึงแนวทางเร่งรัดโครงการขนาดใหญ่และโครงการสำคัญ ว่าปัจจุบันได้มีการปรับแผนยุทธศาสตร์การบริหารจัดการทรัพยากรน้ำจาก 12 ปี เป็น 20 ปี  (2561 - 2580) รวมทั้งสิ้นกว่า 300 โครงการ โดยในช่วงปี 2562 - 2565 มีโครงการขนาดใหญ่และโครงการสำคัญจำนวน 31 โครงการ  และในปี 2562 รัฐบาลจะเริ่มขับเคลื่อนจำนวน 9 โครงการ  ได้แก่ โครงการบรรเทาอุทกภัยเมืองนครศรีธรรมราช อันเนื่องมาจากพระราชดำริ จ.นครศรีธรรมราช  โครงการพัฒนาลุ่มน้ำห้วยหลวงตอนล่าง จ.หนองคาย โครงการประตูระบายน้ำศรีสองรัก อันเนื่องมาจากพระราชดำริ จ.เลย  โครงการประตูระบายน้ำน้ำพุง-น้ำก่ำ จ.สกลนคร โครงการประตูระบายน้ำบ้านก่อ จ.สกลนคร โครงการอ่างเก็บน้ำลำน้ำชี อันเนื่องมาจากพระราชดำริ จ.ชัยภูมิ โครงการบรรเทาอุทกภัยเมืองชัยภูมิ (ระยะที่ 1) จ.ชัยภูมิ  โครงการอ่างเก็บน้ำลำสะพุงตอนล่าง อันเนื่องมาจากพระราชดำริ จ.ชัยภูมิ  และโครงการคลองระบายน้ำ  บางบาล-บางไทร จ.พระนครศรีอยุธยา โดยจะใช้งบประมาณการก่อสร้างรวม  69,000 ล้านบาท ซึ่งเป็นการทยอยเบิกจ่ายงบประมาณประจำปี เรียงลำดับตามความจำเป็นเร่งด่วนและความพร้อมของโครงการ เมื่อโครงการแล้วเสร็จสามารถเพิ่มปริมาณน้ำได้ 379 ล้านลูกบาศก์เมตร มีพื้นที่รับประโยชน์ 840,201 ไร่
 ด้านนายสมเกียรติ ประจำวงษ์ เลขาธิการสำนักงานทรัพยากรน้ำแห่งชาติ กล่าวถึงสถานการณ์พายุ “เซินติญ”ที่กรมอุตุนิยมวิทยาคาดการณ์ว่า ในช่วงวันที่ 18 – 21 กรกฎาคม จะส่งผลกระทบกับประเทศไทยบริเวณภาคเหนือและภาคตะวันออกเฉียงเหนือ ที่จะมีฝนตกหนักถึงหนักมากบางพื้นที่  รองนายกรัฐมนตรีได้กำชับทุกหน่วยงานติดตามสถานการณ์และแนวโน้มอย่างใกล้ชิดเพื่อประเมินแผนการป้องกันเหตุ การให้ความช่วยเหลือและแจ้งเตือนประชาชนในพื้นที่ได้ทันต่อสถานการณ์ ตามแผนรับมือน้ำหลากปี 61 โดยกรมชลประทาน ได้เตรียมเครื่องสูบน้ำเคลื่อนที่ เพื่อช่วยเหลือพื้นที่จะได้รับผลกระทบแล้วกว่า 1,800 เครื่อง ล่าสุดยังคงมีพื้นที่น้ำท่วมใน 3 จังหวัด คือ  จังหวัดร้อยเอ็ด ยโสธร และนครพนม แต่พื้นที่ส่วนใหญ่มีแนวโน้มที่ลดลงหากไม่มีฝนตกจะเข้าสู่ภาวะปกติในอีก 1-2 วันนี้ ส่วนปริมาณน้ำในอ่างเก็บน้ำขนาดใหญ่และขนาดกลาง ปัจจุบันมีปริมาณรวมกันทั้งสิ้น 43,831 ล้านลูกบาศก์เมตร  คิดเป็นร้อยละ 62 ของปริมาณความจุ โดยอ่างเก็บน้ำขนาดใหญ่และขนาดกลางที่มีปริมาณน้ำน้อยกว่าความจุอ่างฯ ร้อยละ 30 มีจำนวน 57 อ่าง 
 รองนายกรัฐมนตรี ระบุ การขอพักชำระหนี้เพื่อเจรจาของครูที่จังหวัดมหาสารคาม เป็นเรื่องที่ดี แต่ก็ต้องชำระหนี้ตามกฎหมาย   
 นายวิษณุ เครืองาม รองนายกรัฐมนตรี กล่าวถึงคลิปวิดีโอประกาศปฏิญญามหาสารคาม ของครู ที่ขอให้รัฐบาลและธนาคารออมสินพักชำระหนี้ โครงการสวัสดิการเงินการฌาปนกิจสงเคราะห์ช่วยเหลือเพื่อนครูและบุคลากรทางการศึกษาทุกโครงการ ตั้งแต่วันที่ 1 ตุลาคม เป็นต้นไป เพราะมีการชักชวนลูกหนี้โครงการดังกล่าวอีกจำนวนมาก ถ้ายุติการชำระหนี้กับธนาคารออมสิน ว่า หากเป็นการหยุดการพักชำระหนี้เพื่อรอเจรจากับธนาคารออมสิน ตามที่มีข่าวมาวันนี้ก็ถือว่าเป็นเรื่องดี และเป็นเรื่องที่เจ้าหนี้และลูกหนี้จะต้องมีการเจรจาระหว่างกันต่อรองกัน แต่อย่างไรก็จะต้องมีการชำระหนี้ตามกฎหมาย
 ส่วนในช่วงรอยต่อของการเลือกคณะกรรมการการเลือกตั้ง หรือ กกต.ชุดใหม่ ให้มาทำงานแทนชุดเก่า ยืนยันว่า พร้อมที่จะพูดคุย เพื่อทำความเข้าใจแลกเปลี่ยนข้อคิดเห็นทางกฎหมายและต้องการคำปรึกษา เพราะรัฐบาลไม่มีอำนาจที่เรียก กกต. มาพูดคุยในเรื่องดังกล่าว ส่วนการจัดทำไพรมารีโหวต สามารถแก้ไขได้เฉพาะในบทเฉพาะกาลไม่จำเป็นต้องไปแก้ไขในพระราชบัญญัติประกอบรัฐธรรมนูญ โดยยืนยันว่า เป็นเรื่องของอนาคต 

เศรษฐกิจ/ท่องเที่ยว
  นายกรัฐมนตรี เปิดงาน Google Station - CAT Wifi พร้อมขอบคุณภาคเอกชนที่รวมพลังขับเคลื่อนประเทศสู่ยุคดิจิทัลที่เข้มแข็ง  
 พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ เป็นประธานพิธีเปิดตัว Google Station - CAT Wifi ในงาน Google for Thailand ณ โรงแรมปาร์ค ไฮแอท กรุงเทพฯ พร้อมกล่าวว่า ปัจจุบันดิจิทัลได้เข้ามาเป็นส่วนหนึ่งในการเสริมให้ยุทธศาสตร์ชาติ 20 ปี สัมฤทธิ์ผล โดยเฉพาะการสร้างโอกาสที่เท่าเทียมกัน รวมถึงการพัฒนาความเข้มแข็ง การเพิ่มขีดความสามารถ การกระจายรายได้ การลดความเหลื่อมล้ำและการเพิ่มการเรียนรู้ให้ประชาชนตลอดชีวิต แต่สิ่งสำคัญของการใช้ดิจิทัลคือการสร้างภูมิคุ้มกันที่ดีให้แก่สังคม ด้วยการส่งเสริมให้ใช้ดิจิทัลในทางที่เป็นประโยชน์และต้องมีมาตรการรองรับความเสี่ยงต่อการใช้งานในทางที่ผิด เพราะในอนาคตเมื่อโลกเข้าสู่การเปลี่ยนแปลงคนจะมีความต้องการแสดงออกมากขึ้นและอำนาจรัฐก็จะลดลง จึงจำเป็นต้องวางพื้นฐานให้ทุกคนมีหลักคิดที่ถูกต้อง ซึ่งจะเป็นตัวขับเคลื่อนให้สังคมมีคุณธรรมก้าวสู่อนาคตที่ดี ขณะเดียวกันปัจจุบันพบว่าคนไทยเข้าถึงเทคโนโลยีมากขึ้น รัฐบาลจึงขับเคลื่อนโครงการเน็ตประชารัฐให้ครอบคลุมทุกหมู่บ้านและสามารถใช้งานได้จริง เพื่อตอบโจทย์การทำธุรกิจออนไลน์ให้เติบโตได้อย่างเข้มแข็ง โดยเฉพาะธุรกิจเอสเอ็มอีและไมโครเอสเอ็มอี ที่รัฐบาลพยายามสนับสนุนกลุ่มธุรกิจสตาร์ทอัพมากขึ้น
 ทั้งนี้นายกรัฐมนตรี กล่าวขอบคุณหน่วยงานทั้งภาครัฐและเอกชนที่มีส่วนขับเคลื่อนและพัฒนาเรื่องของดิจิทัล ที่เป็นส่วนหนึ่งของแผนการปฏิรูปประเทศของรัฐบาล โดยขอให้ผู้ประกอบการได้คำนึงถึงประโยชน์ของประชาชนให้มากที่สุดและจะต้องไม่ทิ้งใครไว้ข้างหลังเพื่อที่ทุกคนจะได้ก้าวหน้าไปด้วยกันและมีความสุขตามหลักพอเพียง 
  ส.อ.ท. เผยดัชนีความเชื่อมั่นภาคอุตสาหกรรมเดือนมิถุนายน ปรับตัวขึ้นสูงสุดในรอบ 42 เดือน  
 นายสุพันธุ์ มงคลสุธี ประธานสภาอุตสาหกรรมแห่งประเทศไทย หรือ ส.อ.ท. เปิดเผยผลการสำรวจดัชนีความเชื่อมั่นภาคอุตสาหกรรมในเดือนมิถุนายน 2561 ว่า อยู่ที่ระดับ 91.7 ปรับเพิ่มขึ้นจากระดับ 90.2 ในเดือนพฤษภาคม โดยค่าดัชนีที่เพิ่มขึ้น สูงสุดในรอบ 42 เดือน นับตั้งแต่เดือนมกราคม 2558 เป็นผลจากผู้ประกอบการอุตสาหกรรมขนาดกลางและขนาดใหญ่ส่วนใหญ่มองภาพรวมของเศรษฐกิจภายในประเทศ ยังมีการขยายตัวต่อเนื่อง อีกทั้งยังได้รับผลดีจากการจัดกิจกรรมส่งเสริมการขายในช่วงเทศกาลฟุตบอลโลก 2018 ในกลุ่มอุตสาหกรรมอาหาร เครื่องนุ่งห่มและเครื่องใช้ไฟฟ้า เป็นต้น ขณะเดียวกัน การฟื้นตัวต่อเนื่องของเศรษฐกิจโลกส่งผลดีต่อการส่งออกของไทย สะท้อนจากดัชนียอดคำสั่งซื้อและยอดขายจากต่างประเทศที่ปรับตัวเพิ่มขึ้นต่อเนื่อง
  อย่างไรก็ตาม ผู้ประกอบการยังมีความกังวลต่อการขยายตัวของเศรษฐกิจที่ยังไม่ครอบคลุมทุกภูมิภาค ตลอดจนราคาน้ำมันที่มีความผันผวนและปัญหาการแข่งขันด้านราคา ขณะที่ดัชนีความเชื่อมั่นคาดการณ์ 3 เดือนข้างหน้า คาดอยู่ระดับ 102.7 ปรับเพิ่มขึ้นจากระดับ 101.6 ในเดือนพฤษภาคม จากปัจจัยด้านการลงทุนของภาครัฐและการส่งออกที่ขยายตัวต่อเนื่อง แต่ยังมีความกังวลต่อมาตรการกีดกันทางการค้าระหว่างประเทศ และอัตราดอกเบี้ยเงินกู้ที่มีแนวโน้มปรับตัวเพิ่มขึ้นทำให้กระทบต่อต้นทุนประกอบการ ซึ่งยังมีข้อเสนอแนะต่อภาครัฐ ให้เร่งเบิกจ่ายงบประมาณในโครงการการลงทุนโครงสร้างพื้นฐานในส่วนภูมิภาค ที่มีส่วนสำคัญต่อการขยายตัวของเศรษฐกิจในภูมิภาค รวมทั้งส่งเสริมการใช้สินค้าที่ผลิตและใช้วัตถุดิบในประเทศเพื่อสนับสนุนผู้ประกอบการไทย 
  กรมสรรพากร ระบุ หาก พ.ร.บ.e-Business บังคับใช้ จะสร้างรายได้ให้รัฐอีกกว่า 3,000 ล้านบาทต่อปี   
 นางสาวกุลยา ตันติเตมิท โฆษกกระทรวงการคลัง เปิดเผยว่า คณะรัฐมนตรีมีมติเห็นชอบในหลักการร่างพระราชบัญญัติแก้ไขเพิ่มเติมประมวลรัษฎากร ที่กำหนดให้มีการจัดเก็บภาษีมูลค่าเพิ่มจากผู้ประกอบการธุรกรรมอิเล็กทรอนิกส์ในต่างประเทศ โดยกำหนดให้ผู้ให้บริการทางอิเล็กทรอนิกส์และดิจิทัลแพลตฟอร์มในต่างประเทศ ที่มีรายได้จากการให้บริการในไทยเกินกว่า 1,800,000 บาท/ปี จะต้องยื่นคำขอจดทะเบียนภาษีมูลค่าเพิ่ม ยื่นแบบแสดงรายการภาษีและนำส่งภาษีให้แก่กรมสรรพากร ผ่านทางเว็บไซต์ อย่างไรก็ตามเมื่อกฤษฎีกาตรวจร่างกฎหมายและแก้ไขเพิ่มเติม คาดว่าจะเสนอสภานิติบัญญัติแห่งชาติ(สนช.)พิจารณาได้ในเร็วๆ นี้ ซึ่งจะช่วยยกระดับประสิทธิภาพและสร้างความเป็นธรรมในการจัดเก็บภาษีอากรให้ครอบคลุมถึงผู้ให้บริการทางอิเล็กทรอนิกส์ในต่างประเทศ และคาดว่าจะจัดเก็บภาษีรายได้เพิ่มขึ้นประมาณ 3,000 ล้านบาท/ปี
  ด้านนางแพตริเซีย มงคลวนิช รองอธิบดีกรมสรรพากร ในฐานะโฆษกกรมสรรพากร ยืนยันว่า การจัดเก็บภาษีอิเล็กทรอนิกส์ เป็นการจัดเก็บจากฝั่งของผู้ประกอบการและดิจิทัลแพลตฟอร์ม ไม่ใช่จัดเก็บจากการซื้อสินค้า โดยช่องทางการจัดเก็บภาษีแบ่งเป็น 2 ช่องทาง คือ ผู้ให้บริการขนาดใหญ่ให้บริการแพลตฟอร์ม เช่น Google, facebook, apple,Line แอปพลิเคชัน บริการสินค้าบริการจองห้องพัก บริการเรียกแท็กซี่ บริการดาวโหลดเกมส์ ดาวโหลดเพลง  ปัจจุบันได้มีประเทศต่างๆ ทั่วโลกกว่า 50 ประเทศ ที่นำกฎหมายลักษณะนี้มาบังคับใช้แล้ว 
  กระทรวงการท่องเที่ยวและกีฬา เผยภาพรวมการท่องเที่ยวครึ่งปีแรกนักท่องเที่ยวชาวต่างชาติเดินทางเข้าไทยขยายตัวสูงถึงร้อยละ 12   
 นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยสถานการณ์ท่องเที่ยว ว่า มีนักท่องเที่ยวชาวต่างชาติเดินทางเข้าประเทศไทยเดือนมิถุนายน 2561 กว่า 3 ล้านคน ตามการขยายตัวของนักท่องเที่ยวเกือบทุกภูมิภาค ก่อให้เกิดรายได้เข้าสู่ระบบเศรษฐกิจประมาณ  140,000 ล้านบาท ส่งผลให้ช่วง 6 เดือนแรกของปี 2561 มีนักท่องเที่ยวชาวต่างชาติเข้าประเทศแล้วจำนวนกว่า 19 ล้านคน ขยายกว่าตัวร้อยละ 12 และสร้างรายได้รวมแล้วกว่า 1 ล้านล้านบาท ขยายตัวร้อยละ 15 ขณะที่ภาพรวมไทยเที่ยวไทยตั้งแต่เดือนมกราคมถึงเดือนพฤษภาคม ปี 2561 มีคนไทยเดินทางท่องเที่ยวภายในประเทศ จำนวนกว่า 13 ล้านคน/ครั้ง มีรายได้จากการใช้จ่ายกว่า 84,000 ล้านบาท ทำให้คาดการณ์ว่าตลอดทั้งปีภาคการท่องเที่ยวจะสามารถสร้างรายได้ ได้ตามเป้าหมายที่ 3 ล้านล้านบาท
 สำหรับปัจจัยบวกที่จะผลักดันให้การท่องเที่ยวไทยปีนี้เติบโต ได้แก่ การขยายตัวทางเศรษฐกิจในประเทศและต่างประเทศ เช่น สหรัฐ ญี่ปุ่น จีน และยุโรป และแนวโนมการขยายตัวของการเดินทางและท่องเที่ยวโลก ซึ่ง unwto คาดว่าการท่องเที่ยวจะขยายตัวที่ร้อยละ 4-5 ส่วนปัจจัยเสี่ยงที่ต้องเฝ้าระวัง คือ ความกังวลของนักท่องเที่ยวจีนต่อมาตรฐานด้านความปลอดภัยและสงครามการค้าระหว่างสหรัฐและจีน ซึ่งอาจส่งผลกระทบต่อการเติบโตของเศรษฐกิจ เป็นต้น 
  ธนาคารอาคารสงเคราะห์  เดินหน้าสร้างโอกาสให้ผู้มีรายได้น้อยมีบ้านตามนโยบายรัฐบาล   
 นายฉัตรชัย ศิริไล กรรมการผู้จัดการธนาคารอาคารสงเคราะห์ หรือ ธอส. เปิดเผยถึงผลการดำเนินงานครึ่งปีแรกของปี ธนาคารดำเนินการอนุมัติปล่อยสินเชื่อใหม่ได้ 105,429 ล้านบาท เพิ่มขึ้นร้อยละ 53.67  คิดเป็น 85,263 บัญชี  โดยเป็นสินเชื่อปล่อยใหม่วงเงินกู้ไม่เกิน 2 ล้านบาท หรือกลุ่มผู้มีรายได้น้อยและปานกลาง จำนวน 51,482 ราย  สนองนโยบายรัฐบาลและแผนยุทธศาสตร์ชาติ 20 ปี ที่ต้องการให้คนไทยทุกคนมีที่อยู่อาศัยและมีคุณภาพชีวิตที่ดี นับเป็นครั้งแรกในประวัติศาสตร์ที่ธนาคารสามารถปล่อยสินเชื่อใหม่ได้เกิน 1 แสนล้านบาท ภายในระยะเวลาเพียง 6 เดือน ซึ่งเป็นผลมาจากสภาวะเศรษฐกิจโดยรวมที่ขยายตัวดีขึ้น พร้อมมั่นใจว่าจะธนาคารจะสามารถปล่อยสินเชื่อได้ตามเป้าหมาย 189,000 ล้านบาทได้อย่างแน่นอน
 สำหรับแนวทางการดำเนินงานในครึ่งปีหลัง ธนาคารพร้อมร่วมมือพันธมิตรสนับสนุนสินเชื่อสำหรับผู้มีรายได้น้อย ผู้ด้อยโอกาส กลุ่มที่เริ่มครอบครัวและกลุ่มผู้สูงอายุ นอกจากนี้ยังได้จัดทำเครื่องรับเงินฝากประชารัฐ : Mobile Deposit Machine เป็นเครื่องรับฝากเงินให้บริการนอกสถานที่แก่ลูกค้ากลุ่มผู้มีรายได้น้อยตามชุมชนต่างๆ เพื่อเข้าถึงแหล่งสินเชื่อการมีบ้านในอนาคต โดยจะเริ่มให้บริการจำนวน 200 เครื่อง ภายในเดือนกรกฎาคมนี้ 

สังคม
  พายุเซินติญ คาดว่าจะส่งผลกระทบภาคตะวันออกเฉียงเหนือ ภาคเหนือและภาคกลาง ในช่วง 19-21 กรกฎาคมนี้  
นายทองเปลว กองจันทร์ อธิบดีกรมชลประทาน เปิดเผยว่า กรมอุตุนิยมวิทยาได้ออกประกาศแจ้งเตือนให้เฝ้าระวัง พายุโซนร้อน “เซินติญ” (SON-TINH) ที่มีความเร็วลมสูงสุดใกล้จุดศูนย์กลางประมาณ 65 กิโลเมตรต่อชั่วโมง กำลังเคลื่อนตัวทางทิศตะวันตก คาดว่าจะเคลื่อนผ่านเกาะไหหลำและเคลื่อนขึ้นฝั่งเวียดนามตอนบนทำให้ ในช่วงวันที่ 18-19 กรกฎาคม 2561 และจะเริ่มส่งผลกระทบต่อภาคตะวันออกเฉียงเหนือ ภาคเหนือและภาคกลาง ในช่วงวันที่ 19-21 กรกฎาคมนี้ ทำให้บริเวณดังกล่าวมีฝนเพิ่มขึ้นและฝนตกหนักถึงหนักมากบางแห่ง อาจทำให้เกิดน้ำท่วมฉับพลันและน้ำป่าไหลหลากได้
 ทั้งนี้ได้มอบหมายให้ สำนักงานชลประทาน โครงการชลประทานจังหวัดและโครงการส่งน้ำและบำรุงรักษาทั่วประเทศ บูรณาการร่วมกับจังหวัดและหน่วยงานที่เกี่ยวข้องเฝ้าระวังและติดตามสถานการณ์น้ำอย่างใกล้ชิด โดยเฉพาะอ่างเก็บน้ำ ประตูระบายน้ำและคันกั้นน้ำที่มีความเสี่ยงที่จะได้รับผลกระทบจากฝนตกหนัก  รวมถึงได้วางแผนบริหารจัดการน้ำไม่ให้เกิดผลกระทบต่อประชาชน พร้อมทั้งจัดเตรียมเครื่องจักร เครื่องมือและเครื่องสูบน้ำไว้คอยช่วยเหลือประชาชน หากเกิดสถานการณ์น้ำท่วมสามารถติดต่อประสานงานกับศูนย์ปฏิบัติการน้ำอัจฉริยะ (SWOC) ทางสายด่วน 1460  
  กระทรวงวัฒนธรรมจัดงานวันอาสาฬหบูชาและวันเข้าพรรษาเฉลิมพระเกียรติสมเด็จพระเจ้าอยู่หัวพร้อมกันทั่วประเทศ   
 นายวีระ โรจน์พจนรัตน์  รัฐมนตรีว่าการกระทรวงวัฒนธรรม เปิดเผยว่า ได้ร่วมกับหน่วยงานและองค์กรเครือข่ายทางพระพุทธศาสนาจัดงานสัปดาห์ส่งเสริมพระพุทธศาสนา เนื่องในวันอาสาฬหบูชา วันเข้าพรรษาเฉลิมพระเกียรติสมเด็จพระเจ้าอยู่หัวเนื่องในวันเฉลิมพระชนมพรรษา 28 กรกฎาคม 2561 พร้อมกันทั่วประเทศ ระหว่างวันที่ 22 - 28 กรกฎาคม แสดงถึงความรุ่งเรืองทางพระพุทธศาสนาในประเทศไทยกว่า 1,400 ปี และเทิดพระเกียรติสมเด็จพระเจ้าอยู่หัวที่ทรงเป็นพุทธมามกะ แบ่งเป็นส่วนกลางและภูมิภาค ส่วนกลางจัดที่มณฑลพิธีท้องสนามหลวง มีการจัดริ้วขบวนอัญเชิญพระบรมสารีริกธาตุ “พระบรมธาตุพุทธศิลป์ แผ่นดินพระทรงธรรม” ตั้งแต่สมัยทวารวดีถึงรัตนโกสินทร์ จำนวน 11 ริ้วขบวนเริ่มพิธีปล่อยริ้วขบวนจากหน้าลานพลับพลามหาเจษฎาบดินทร์สู่ท้องสนามหลวงวันที่ 22 กรกฎาคม เวลา 17.00 น. และเปิดให้ประชาชนสักการะจนถึงวันที่ 28 กรกฎาคม พิธีเจริญพระพุทธมนต์สมโภชพระบรมธาตุเจดีย์และพระพุทธรูปสำคัญ  พิธีเจริญพระพุทธมนต์หล่อเทียนพรรษา พิธีเจริญพระพุทธมนต์นวัคคหายุสมธัมม์ และกิจกรรมส่งเสริมพระพุทธศาสนารอบท้องสนามหลวง
 นอกจากนี้ ยังมีการแสดงศิลปวัฒนธรรมเฉลิมพระเกียรติระหว่างวันที่ 24 - 26 กรกฎาคม ที่โรงละครแห่งชาติ อาทิ รำถวายพระพร มหกรรมกลอง โขน การบรรเลงและขับร้องดนตรีสากล เวทีกลางแจ้ง ณ หอประชุมใหญ่ศูนย์วัฒนธรรมแห่งประเทศไทย และนิทรรศการเฉลิมพระเกียรติ ณ หอศิลป์ร่วมสมัยราชดำเนิน และส่วนภูมิภาค อีกทั้งยังมีกิจกรรมจิตอาสา เราทำความดีด้วยหัวใจร่วมทำความสะอาดโบราณสถานอุทยานประวัติศาสตร์ ศาสนสถานและชุมชนคุณธรรม และร่วมขับร้องบทเพลงสดุดีจอมราชาในพิธีจุดเทียนถวายพระพรชัยมงคลในวันที่ 28 กรกฎาคมพร้อมกันทั่วประเทศ 
  อย. คุมเข้มไขมันทรานส์ หวังลดความเสี่ยงโรคหัวใจและหลอดเลือด  
นพ.วันชัย สัตยาวุฒิพงศ์ เลขาธิการคณะกรรมการอาหารและยา กล่าวถึง การออกประกาศกระทรวงสาธารณสุข กำหนดให้น้ำมันที่ผ่านกระบวนการเติมไฮโดรเจนบางส่วน ซึ่งเป็นแหล่งของกรดไขมันทรานส์ และอาหารที่มีน้ำมันที่ผ่านกระบวนการเติมไฮโดรเจนบางส่วนเป็นส่วนประกอบ เป็นอาหารห้ามผลิต นำเข้า หรือจำหน่าย ว่า ในเรื่องอันตรายจากไขมันทรานส์นี้ สำนักงานคณะกรรมการอาหารและยา (อย.) ได้มีการติดตามและดำเนินการแก้ไขปัญหาอย่างต่อเนื่อง รวมทั้งเป็นปัญหาที่ทั่วโลกให้ความสำคัญ โดยองค์การอนามัยโลกได้ถือเป็นวาระร่วมกันของทุกประเทศในการหาแนวทางแก้ไข ซึ่งไขมันทรานส์เป็นไขมันไม่อิ่มตัว สามารถพบได้ทั้งในธรรมชาติ เช่น ผลิตภัณฑ์ที่มาจากสัตว์เคี้ยวเอื้อง นม เนย ชีส และเนื้อสัตว์ และจากกระบวนการเติมไฮโดรเจนบางส่วนลงในน้ำมันที่มีกรดไขมันไม่อิ่มตัวสูง ซึ่งจะพบไขมันทรานส์ได้ในอาหารสำเร็จรูปที่มีเนยเทียม หรือเนยขาวเป็นส่วนประกอบ เช่น โดนัททอด พัพ พาย เพสตรี เค้ก คุกกี้ เวเฟอร์ เป็นต้น อันตรายจากไขมันทรานส์คือ ทำให้ระดับโคเลสเตอรอลรวม โคเลสเตอรอลชนิดไม่ดี (LDL) และไตรกลีเซอไรด์ เพิ่มขึ้น รวมทั้งมีผลให้ระดับโคเลสเตอรอลชนิดดี (HDL) ลดลง ซึ่งเป็นการเพิ่มความเสี่ยงต่อการเกิดโรคหัวใจและหลอดเลือด
 ทั้งนี้ ในปี 2559 อย. ได้ร่วมกับสถาบันโภชนาการ มหาวิทยาลัยมหิดล โดยใช้งบประมาณของสำนักงานพัฒนาการวิจัยการเกษตร (องค์การมหาชน) ดำเนินโครงการ “ประเทศไทยปลอดไขมันทรานส์” สำรวจข้อมูลปริมาณไขมันทรานส์ในผลิตภัณฑ์น้ำมันและไขมัน และผลิตภัณฑ์อาหาร รวมทั้งจัดประชุมหารือร่วมกับผู้ประกอบการไขมันและน้ำมัน และผู้ประกอบการผลิตภัณฑ์อาหาร เพื่อหาแนวทางในการลดหรือพัฒนาสูตรผลิตภัณฑ์ซึ่งไม่ใช้น้ำมันที่ผ่านกระบวนการเติมไฮโดรเจนบางส่วน ซึ่งผู้ผลิตน้ำมันและไขมันยืนยันถึงความเป็นไปได้ในการปรับสูตรและกระบวนการผลิตน้ำมันและไขมัน โดยใช้กระบวนการผสมน้ำมัน (Oil blending) แทน และผู้ผลิตผลิตภัณฑ์อาหารได้พัฒนาและปรับปรุงสูตรส่วนประกอบของผลิตภัณฑ์อาหาร โดยไม่ใช้น้ำมันที่ผ่านกระบวนการเติมไฮโดรเจนบางส่วนแล้ว
 จากผลการศึกษา อย. จึงได้กำหนดมาตรการควบคุมและกำกับดูแลไขมันทรานส์ในผลิตภัณฑ์อาหาร โดยออกเป็น “ประกาศกระทรวงสาธารณสุข เลขที่ 388 พ.ศ. 2561 เรื่อง กำหนดอาหารที่ห้ามผลิต นำเข้า หรือจำหน่าย” ซึ่งจะมีผลใช้บังคับตั้งแต่วันที่ 9 มกราคม พ.ศ. 2562 เป็นต้นไป โดยกำหนดให้น้ำมันที่ผ่านกระบวนการเติมไฮโดรเจนบางส่วนและอาหารที่มีน้ำมันที่ผ่านกระบวนการเติมไฮโดรเจนบางส่วนเป็นส่วนประกอบ เป็นอาหารที่ห้ามผลิต นำเข้า หรือจำหน่าย รวมถึงการผลิตเพื่อการส่งออกด้วย ทั้งนี้ ไม่ได้ห้ามการตรวจพบไขมันทรานส์ในผลิตภัณฑ์อาหาร เนื่องจากอาจมีการใช้วัตถุดิบที่มีไขมันทรานส์ตามธรรมชาติเป็นส่วนประกอบ และภายหลังจากที่ประกาศฯ มีผลใช้บังคับ อย. จะดำเนินการตรวจสอบเฝ้าระวัง ณ สถานที่ผลิต สถานที่นำเข้า หรือสถานที่จำหน่ายอย่างเข้มงวด หากพบการฝ่าฝืนจะดำเนินการตามกฎหมายต่อไป